User:Rwongsan

รองศาสตราจารย์ ดร.รังสรรค์ วงศ์สรรค์ เกิดวันจันทร์ที่ 27 กรกฎาคม พ.ศ. 2507 ณ บ้านเลขที่ 253 ตำบลปากน้ำประแสร์ อำเภอแกลง จังหวัดระยอง ได้รับการศึกษาขั้นต้นจากโรงเรียนวัดตะเคียนงาม โรงเรียนวัดเนินเขาดิน และโรงเรียนแกลง "วิทยสถาวร" อำเภอแกลง จังหวัดระยอง จนกระทั่งจบชั้นมัธยมศึกษา (มศ.) ปีที่ 3 จึงได้สอบเข้าศึกษาต่อในระดับวิชาชีพ (ปวช.) ที่วิทยาลัยเทคโนโลยีอาชีวศึกษา วิทยาเขตพระนครเหนือ ในแผนกช่างวิทยุและโทรคมนาคม และศึกษาต่อในระดับวิชาชีพชั้นสูง (ปวส.) ที่สถาบันเทคโนโลยีราชมงคล วิทยาเขตพระนครเหนือ (ทั้งสองแห่งมีชื่อเดิมคือ วิทยาลัยช่างกลพระนครเหนือ) ในแผนกอิเล็กทรอนิกส์ ต่อมาได้จบการศึกษาหลักสูตรวิศวกรรมศาสตรบัณฑิต (วศบ.) สาขาวิศวกรรมอิเล็กทรอนิกส์ ที่สถาบันเทคโนโลยีราชมงคลวิทยาเขตเทเวศร์ ในปี พ.ศ. 2532 จากนั้นจึงเข้ารับการบรรจุเป็นข้าราชการสายอาจารย์ที่สถาบันเทคโนโลยีราชมงคล วิทยาเขตพระนครเหนือ และเข้าศึกษาต่อในหลักสูตรวิศวกรรมศาสตรมหาบัณฑิต (วศม.) สาขาวิชาวิศวกรรมไฟฟ้า (วิชาเอกวิศวกรรมโทรคมนาคม) จนจบการศึกษาในปี พ.ศ.2537 จึงได้ลาออกจากราชการไปเป็นพนักงานองค์การของรัฐในตำแหน่งอาจารย์ที่มหาวิทยาลัยเทคโนโลยีสุรนารีในปีเดียวกัน ในช่วงรอยต่อระหว่างปี พ.ศ.2539-2540 ได้สอบชิงทุนของรัฐบาลไปศึกษาต่อในระดับปริญญาเอกที่ประเทศแคนาดาแต่ในห้วงเวลานั้นได้เกิดวิกฤติการณ์เศรษฐกิจ "ต้มยำกุ้ง" รัฐบาลมีปัญหาทางด้านการเงินจึงให้ระงับการเดินทางไปศึกษาต่อของนักเรียนทุนทั้งหมดและปรับนโยบายให้นักศึกษากลุ่มนี้ได้ศึกษาต่อภายในประเทศแทน จึงได้ตัดสินใจเข้าศึกษาต่อในหลักสูตรวิศวกรรมศาสตรดุษฎีบัณฑิต (วศด.) สาขาวิชาวิศวกรรมไฟฟ้า (วิชาเอกวิศวกรรมโทรคมนาคม) ที่สถาบันเทคโนโลยีพระจอมเกล้าเจ้าคุณทหารลาดกระบัง โดยจบการศึกษาในปี พ.ศ. 2546 อย่างไรก็ตามในปี พ.ศ. 2541 ระหว่างศึกษาในระดับปริญญาเอกอยู่นั้นยังได้รับทุนให้เดินทางไปศึกษาในหลักสูตรพิเศษ Certification in Space Engineer ของ International Space University ที่ Cleveland State University, Ohio, USA จนสำเร็จการศึกษาและกลับมาศึกษาต่อจนจบในระดับปริญญาเอก และปฏิบัติหน้าที่ในตำแหน่งพนักงานสายวิชาการประจำสาขาวิชาวิศวกรรมโทรคมนาคม สำนักวิชาวิศวกรรมศาสตร์ มหาวิทยาลัยเทคโนโลยีสุรนารี จังหวัดนครราชสีมา จวบจนถึงปัจจุบัน (พ.ศ.2537-ปัจจุบัน) นอกจากนี้ยังได้ทำหน้าที่ฝ่ายบริหารวิชาการของมหาวิทยาลัยดังกล่าว เริ่มต้นตั้งแต่ตำแหน่งหัวหน้าสาขาวิชาวิศวกรรมโทรคมนาคม หัวหน้าโครงการการศึกษาไร้พรมแดน หัวหน้าโครงการพัฒนาและผลิตสื่อการศึกษา ผู้ช่วยอธิการบดี ผู้อำนวยการศูนย์นวัตกรรมและเทคโนโลยีการศึกษา (เป็นผู้ก่อตั้ง) รักษาการผู้อำนวยการเทคโนธานี รักษาการผู้จัดการฟาร์มมหาวิทยาลัย รองอธิการบดีฝ่ายกิจการทั่วไป และรองอธิการบดีฝ่ายพัฒนา มาอย่างเป็นลำดับ และดำรงตำแหน่งนายกสโมสรบุคลากรของมหาวิทยาลัยติดต่อกันมาอย่างยาวนานถึง 7 สมัย นอกจากนี้ยังได้ผ่านการศึกษาอบรมหลักสูตรผู้บริหารระดับสูงมหาวิทยาลัย (นบม.) รุ่นที่ 10 ของทบวงมหาวิทยาลัยในขณะนั้น หลักสูตรแนวคิดพื้นฐานเกี่ยวกับการจัดการความขัดแย้งด้านนโยบายสาธารณะโดยสันติวิธี รุ่นที่ 5 ของสถาบันพระปกเกล้า (ปขส.5) หลักสูตรวิทยาศาสตร์และเทคโนโลยีสีเขียวสำหรับผู้บริหาร (G4X) รุ่นที่ 1 ของสถาบันวิทยาการ สวทช. สำนักงานพัฒนาวิทยาศาสตร์และเทคโนโลยีแห่งชาติ หลักสูตรวิทยากรตัวคูณ รุ่นที่ 1 โครงการการพัฒนาคุณภาพการบริหารจัดการภาครัฐของสำนักงานคณะกรรมการพัฒนาระบบราชการ (กพร.) และหลักสูตรที่ปรึกษาโครงการการพัฒนาคุณภาพการบริหารจัดการภาครัฐของสำนักงานคณะกรรมการพัฒนาระบบราชการ (กพร.)